**Tillid:** Helt generelt, så har danskerne ret stor tillid til hinanden (især hvis man sammenligner med andre lande). Hvis vi møder en fremmed på gaden, så har vi bare tendens til at stole på dem. Forskellen bliver tydelig, hvis man prøver at leve i et land, hvor der ikke er stor tillid. Mange forskere siger, at Danmark har det højeste niveau af tillid blandt alle lande i verden, og at det i øvrigt er grunden både til vores høje rangering i undersøgelser af livskvalitet/lykke, men også i effektivitet. Et samfund med lille tillid bruger mange flere resourcer på kontrol.  **Gensidig forståelse / lighed:** Danskerne er ret ens. Nogle vil måske mene, at det er en dårlig ting. Men jeg synes bestemt, at der er meget godt ved det. Helt generelt, så er vi bare ret gode til at forstå hinanden; til at forstå andres situation, og til at føle empati med deres situation. Det er typisk ikke tilfældet i samfund, hvor der er en meget tydelig opdeling i fx økonomiske klasser eller religiøse grupper.  **Tryghed:** Vi har ikke stor grund til at frygte hverken fattigdom, krig, kriminalitet, etc. Relativt til andre lande vel at mærke.  **Gode arbejdsforhold:** Her tænker jeg i sær på lange ferier og korte arbejdsuger, og den store (men dog faldende) opbakning til fagforeninger, som gør, at de kan tage kampene med arbejdsgiverne, og på sigt sikre gode arbejdsforhold.  **Alting fungerer:** Normalt, så brokker vi os helt vildt over, hvor dårligt alting kører og hvor besværligt det fungerer, men... De fleste, der har boet i udlandet, kommer hjem og fortæller hvor rart det er at være i Danmark, hvor alting bare fungerer. Sådan oplevede jeg det også selv.